Natten til torsdag blev en pengeautomat i Fjerritslev hevet ud af væggen. Det oplyser vagtchef Per Vagn Nielsen fra Nordjyllands Politi. Det er Nordeas pengeautomat på Vestergade 3 i Fjerritslev, der blev stjålet kl. 3:34 i nat. Pengeautomaten er ikke længere på stedet, og politiet ved endnu ikke, hvordan gerningsmændene har båret sig ad med at transportere pengeautomaten væk fra hovedgaden. Der er blevet set tre gerningsmænd ved gerningsstedet. Vidnerne, der bor i området, blev vækket af et stort brag. Gummigeden, der blev brugt til tyveriet, er efterladt på stedet. Gummigeden er stjålet ved Fabriksvej 8 i Fjerritslev. Politiets teknikere er på stedet for at undersøge gerningsstedet for spor af de tre gerningsmænd. Man undersøger også, om der er noget overvågningskameraer, der kan afsløre, hvordan tyvene kom væk fra gerningsstedet. Vestergade, som er en del af hovedgaden i Fjerritslev, er spærret af for trafik indtil politiet er færdige med deres undersøgelse af stedet.
Ukendte gerningsmænd stjal natten til torsdag Nordeas pengeautomat i Fjerritslev.